ज्ञात हो कि परियर क्षेत्र के मानाबंगला, कोलवा, बाबूबंगला, वंदनपुरवा सहित दर्जनों गांवों में हर साल बाढ़ से किसान बर्बाद हो जाते हैं। गत वर्ष अगस्त-सितंबर की बाढ़ में न सिर्फ इन गांवों के लोगों की फसलें बर्बाद हो गई थीं बल्कि घर में उजड़ गए थे। पानी उतरने के बाद किसानों ने तिनका-तिनका जोड़कर आशियाने बनाए और फिर कर्ज लेकर खेत बोए। ये कर्ज उतारने के लिए इन किसानों ने जायद में रेतीली भूमि पर खरबूजा, तरबूज व टिंडे की फसल बोई थी। शुरुआत में अच्छी फसल देखकर किसानों को पूरी उम्मीद थी कि वह कर्ज मुक्त हो जाएंगे। लेकिन रोग के प्रकोप से फसलें सूखने लगी हैं। किसानों ने कृषि विशेषज्ञों को बुलाकर जांच कराई, दवा भी डाली लेकिन कोई फायदा नहीं हुआ। कुछ किसानों के तो पूरे के पूरे खेत ही सूख गए हैं।